反切

係古時喺漢字辭典嘅漢字注音方法嘅一種。反切方法用兩隻漢字嚟注一隻漢字嘅音，將佢哋嘅字音組合起身，合成要注嘅字音。前面嘅字叫反切上字，表示聲母；後面叫反切下字，表示韻母同聲調。用字母拼音方案之前，反切係華夏舊時最主要、用得最耐嘅注音方法。

反切嘅名嚟自反同切，隋朝以前多半叫「反」或者「翻」，唐代宗時驚叛逆，皇帝就指定「反」呢隻字要避諱，因爲噉，唐代以後就叫做「切」，呢個係反切個名嘅由來。

定義 
下面列嘅係反切方法喺下面啲辭典、古今語學作品嘅定義：
宋人丁度《禮部韻略》解釋「反切」：

音同韻互相協作叫做反，又叫翻；兩隻字合埋成讀音叫做切，實質只係同一樣嘢。
書《形音義綜合大字典》解釋「反切」：

兩個音讀快咗而成嘅一個音，叫做切，又叫反切、切韻。
書《文字學纂要》引漢代鄭玄對「反」嘅注釋「反，覆也」，又引漢代高裕對「切」嘅注釋「切，摩也」。呢本書跟住夾埋鄭玄同高裕嘅注釋嚟講定義：

攞兩個音冚埋合埋成一個音，就叫反切。
《辭源》定義「反切」：

攞兩隻字嘅兩個音合埋造成一音：上字係雙聲，叫母音，下字係疊韻，叫字音。
《辭海》定義「反切」：

攞兩個字音合成一個字音嘅方法。
陸師成《辭彙》定義「反切」：

用兩個字注音一個字：攞聲同韻合成一個音。
陶維英《漢越詞典》定義「反切」：

將兩個聲音合成遞個聲音。

簡略總結：反切係用兩個已知讀法嘅字嘅音嚟爲第三隻字注音，具體就係用第一隻字嘅頭輔音同第二隻字嘅韻聯埋，按一定規則讀出第三隻字嘅發音。呢條規則叫做雙聲疊韻。

歷史 
因爲漢字基本上唔係表音文字，所以想正確把握第一次見或者初學嘅漢字嘅音幾乎冇可能。因此喺有注音符號、漢語拼音呢啲漢字音標記手段之前，爲咗表示漢字嘅音，必然要假借第隻漢字。而漢字讀法呢門學問，亦喺東漢以降流行。

喺《爾雅》《說文解字》噉樣嘅古代辭典，爲咗標記漢字音，會攞同音字嚟做例。呢陣時一般嘅表示形式係「甲，讀若／讀如／讀爲乙」，或者「甲，音乙」，前者叫「讀若法」，後者叫「直音法」。直音法用同音字直接注音，讀若法用近似音嚟注。當直音法冇同音字時就注唔到音，就算有同音字都幾難有平易嘅字，呢陣時會用讀若法，但有個缺點係注音唔準。

到東漢末年至三國時代，爲咗克服呢啲缺點，諗咗啲方法。首先係譬況法，用諸如「急氣言」之類嘅詞語描述、分析發音嚟說明字音特徵，但呢個方法用咗短期間就廢咗嘞。遞個就係反切嘅方法，雖然複雜過直音，但多數情況用常用字就可以顯示到正確讀音，之後就成爲主要嘅表音手段。所以相比如直音、讀若呢啲有問題嘅注音，反切方法係一大進步。

反切嘅起源仲未明確。有學者認爲反切嘅初創同東漢時代佛教傳入有關，伴隨佛教傳嚟中國嘅仲有印度嘅音韻學知識、同埋佢嘅表音文字，受佢影響開始分析中文音聲。三國時代魏國嘅寫咗本《爾雅音義》，傳統認爲呢本書最早採擇反切作爲學術嘅表音方法，到魏晉時代反切開始盛行。另外《漢書》嘅服虔、應劭注解亦用咗反切。南北朝時佛敎開始流行，而文人亦都開始玩雙聲疊韻，音韻學問有大發達，但現存著作少。人開始將字嘅聲韻歸類，反切就慢慢形成。個系統到咗《切韻》呢本書面世，切韻系統已經相當完整。

現存使用反切嘅最早資料係《玉篇》同《經典釋文》，仲有601年寫就嘅韻書《切韻》，呢啲都係唐以前嘅代表著作。喺之後有1716年完成嘅《康熙字典》、以及現代嘅《辭源》、《中文大辭典》，佢哋爲咗標記漢字音都利用咗反切。喺漢語拼音同注音符號登場之前，都係廣泛應用反切。

反切自發明以嚟冇乜大嘅變化，但用唔同文獻可以見到用字上嘅工夫。例如喺慧琳《一切經音義》，反切上字唔淨只表示聲母，韻母嘅一部分多數同反切下字共有。18世紀清代編纂嘅《音韻闡微》中嘅用字就有大改變，反切上字會用冇韻尾嘅字，反切下字用零聲母嘅字，自然噉發音就可以得到正確嘅讀音。《音韻闡微》嘅反切亦用喺20世紀《辭源》嘅初版。

反切由漢到唐，多數叫『反』。唐以後就改用『切』。例如，徒合兩字反切，唐時就叫做徒合反，宋時就叫做徒合切。

同反切相反就係合音，亦都係將兩個音結合。合音喺春秋時就有啦，好似：「不可」為「叵」，「何不」為「盍」，「如是」為「爾」，「而已」為「耳」，「之乎／之於／之歟」為「諸」，「者焉」為「旃」。

現代中國用拼音方法顯示發音，反切呢種古老嘅方法用得好少；但直音呢種音注到而家亦用得盛行。

拼讀方法 
反切係《切韻》等古韻書、字書、音義等傳統用嘅發音標記法。古人用兩漢字注一字嘅音，因爲噉，隻字可以有多組反切。第一隻字注聲母，第二隻字注韻母同聲調平仄。比如《切韻》一例：唐、徒郎反。「徒郎反」就係反切，「徒」叫反切上字，「郎」叫反切下字，要切音嘅字「唐」叫反切歸字。反切嘅第三隻字喺古時寫「反」，唐代後半以降寫「切」，以避諱有謀反之意嘅「反」字。亦有少數文獻用「翻」字。

歸字嘅頭輔音去搵上字嘅聲母，呢個叫做雙聲。譬喻東，德紅切，東嘅聲母同德一樣，佢哋就構成雙聲。

歸字嘅韻去搵下字嘅韻母，呢個叫做疊韻。譬喻川，昌緣切，川嘅韻母同緣一樣，佢哋就構成疊韻。

聲調亦有一定規則，叫做共等、同類。
共等係指切出聲調嘅陰陽同上字一致。譬喻抓，側絞切，抓同側嘅聲調都係陰調，噉就係共等。
同類係指切出聲調嘅平仄同下字相同。但有樣要注意係，遇到上字爲陽，下字爲上嘅組合時，聲類可能要改成去，亦即切成陽去。

例如：
【唐】徒郎反：
【徒】喺切韻時代嘅音係/do/，攞佢嘅聲母d-。
【郎】喺切韻時代嘅音係/lɑŋ/，攞佢聲母除外嘅部分-ɑŋ。
兩者組合，得出唐嘅發音/dɑŋ/。
 【酒】子酉切：
 【子】聲母為精母，陰；
 【酉】韻母為有韻，聲調為上聲；
 故【酒】精母有韻陰上聲。
 【否】方久切：
 【方】/fɔŋ⁵⁵/聲母用/f/，【久】/kɐu³⁵/韻母用/ɐu/，【否】＝f＋ɐu＝/fɐu/；
 【方】係陰平(⁵⁵)，【久】係陰上(³⁵)，【否】＝陰＋上＝陰上＝³⁵；
 所以【否】＝fɐu＋2＝/fɐu³⁵/。
 【東】德紅切：
 【德】tɐk陰入；
 【紅】hʊŋ陽平；
 【東】tʊŋ陰平。
【米】莫禮切：
【莫】mɔk6嘅m
【禮】lɐi5嘅ɐi
所以【米】讀/mɐi¹³/
【根】古痕切
【古】ku陰上
【痕】hɐn陽平
【根】kɐn陰平
【崩】北滕切
【北】pɐk陰入
【滕】tʰɐŋ陽平
【崩】pɐŋ陰平
第三個「切」字表示反切呢個方法。

注意，因爲古今音變，有啲反切例切出嘅音會唔符合現代粵音。例如：
陳，直珍切。切出嘅粵音會係，但古今規律係全濁聲母喺平聲送氣，所以實際音讀。
永，于憬切。切出嘅粵音會係/jɪŋ³⁵/，但于本身係云母字，現代粵語讀成陰聲，所以實際音讀/wɪŋ¹³/。
可，枯我切。切出嘅粵音會係/fɔ³⁵/，噉係由於枯係溪母字，溪母合口字喺粵語變成/f/，另外係弱化，呢度係弱化讀音，所以實際音讀/hɔ³⁵/。
豆，田侯切。切出嘅粵音會係/tʰɐu²²/，但古今規律係全濁聲母喺去聲唔送氣，所以實際音讀/tɐu²²/。

問題點 
亦有反切都冇辦法顯示正確發音嘅音，比如某個韻得一個字就切唔出。《切韻》就有「拯」韻得一個字，結果冇反切，記做「無反語」。

用古書嘅反切去得音時，知道反切時代嘅音韻體系係必要嘅。例如用《切韻》搵「視」得「承旨反」，喺現代粵語「承」＝/sɪŋ¹¹/、「旨」＝/tsi³⁵/，用粵語反切得/si¹³/，得唔到正確嘅/si²²/。

反切下字用脣音開始時，有冇介母/u/嘅曖昧就會發生。例如《切韻》嘅陌韻有「格，古陌反」「虢，古伯反」，佢哋嘅反切下字唔同。將反切下字嘅音調出嚟，「陌」係「莫白反」，「伯」係「博白反」，兩者嘅反切下字同音。但「格」讀krak，「虢」讀kruak，佢哋嘅音唔同。呢個「白」做反切下字時，rak同ruak兩方嘅意味都得。【切韻指掌圖】有分開合韻，下字係唇聲母就用合口韻。

漢字音變化嘅影響 
反切係以中古時代嘅漢字音爲基準嘅嘢，根據複雜嘅法則，漢字音慢慢變成現代噉，結果反切歸字同反切上字、反切下字嘅關係變得唔透明。中古時代係四聲體系，粵語仲算繼承咗呢個體系，而普通話嘅聲調體系同佢好唔同；嗰陣時有全濁音，即係濁障礙音聲母。然後聲母嘅清濁影響咗呢個四聲體系，變咗分陰陽調嘅發聲體系，之後，吳語、湘語除外嘅所有中文方言都將全濁音清音化，然後聲調再影響呢啲聲母，變成全清或者次清。呢個清濁同聲調互相影響變化造成嘅結果，現代中文喺反切中嘅樣變得好複雜。

舉例嚟講，上面嘅例中「東，德紅切」嘅東、德、紅喺普通話嘅發音各自係、、，東同紅嘅聲調唔一致。東嘅聲母係端母，係清音，紅嘅聲母係匣母，係濁音，原來都係平聲嘅東同紅佢哋嘅聲調各自分成咗陰平聲同陽平聲。再有一例係「豆，田侯切」，豆、田、侯嘅廣州話發音各自係、、，豆同田嘅聲母唔一致。噉呢，豆同田嘅聲母原本都係定母，定母濁音清化，豆嘅聲調係去聲，讀成端母，田嘅聲調係平聲，讀成透母。

又例如，按「上字分陰陽」嘅規則，歸字嘅陰陽調同上字嘅陰陽調一樣，如上字係陰調，歸字都攞陰調，陽調同理；將下字嘅陰陽調誤當做歸字嘅陰陽調係常見誤切，如羥係氫氧切，要攞「輕」嘅溪母同「養」嘅陽三開韻上聲，讀做溪陽三開上，粵語推導同「響」同音，讀成「強嘅陽上聲」係錯切。

第啲
古代發音唔同北方話，唐宋留低嘅反切用例喺普通話冇乜用，要另外再立一套。廣東話留有唔少隋唐中古漢語，反切幾有用。掉番轉頭，現代嘅我哋可以用反切研究隋唐時講嘅中古音，所以係漢語音韻學研究嘅基礎資料之一。

梅州地區嘅下市話就係通過有規律嘅反切而形成嘅一種客家話。

另外中文有啲方言字嘅創製就係出自反切，比如官話嘅「甭」，係「不用」嘅合切，讀bèng；又例如吳語嘅「覅」，係「勿要」嘅合切，讀vio。

變體 
反切可延伸到用多過兩字注音。如果用三字來注，上字同樣注聲母；而中字注韻母，下字注聲調，如「東」係「端」母、「東」韻、「平」聲，注成「端東平」。如要再細分，可喺韻母拆出等同呼，甚至廣韻未出現嘅攝，注成「攝口等聲韻母／母韻聲等口攝」；或按音節嘅音素順序排成「母、韻口等／韻等口、攝、聲」。

口訣 
「上字分陰陽、下字辨平仄」

「上字定聲、下字定韻」

今時應用 
反切除咗喺中古時記低當時嘅字音外，喺今日嘅粵語字典重係有用。目前粵語拼音方案有好多種，而每部字典又唔一定用同一種拼法，所以而家嘅粵語字典多係同時用兩種注音法：一套係字典本身採納嘅拼音法，另一套就係反切法。

古書嘅反切上、下字太多，有成四百幾上字，一千幾下字，夾埋五千幾反切字，如東係「德紅切十七」，即係有十七隻同音字。今下用來標示方音時，反切系統可簡化成只喺各反切字組揀一字做代表字，慳返揀字煩惱，大大減少要記嘅字數；如《分韻撮要》為當時粵語各聲韻母揀徂代表字，係噉意改吓就可為現代粵語標音。

另外反切係種跨語種嘅注音方法。漢字係由中國人創造嘅字，然後慢慢變成東亞同東南亞一帶民族嘅共同文字，如朝鮮、日本、越南。過咗咁多個世紀，漢字都睇做正統文字，用喺講課、科舉、行政、創作文學。隨住唔同埞方唔同處，漢字嘅發音都唔同，齋喺中國就有多個讀法，如廣東話、福建話、潮州話、。鄰近各國，如朝鮮有朝鮮人嘅讀法，叫漢朝，日人有日人嘅讀法，叫漢和，越南人有自己嘅讀法，叫漢越。因爲咁多個發音都有共同嘅古代來源，反切就可以同時注曬咁多隻話嘅字音。

今陣嘅拉丁拼音輸入法要將拉丁字母打晒出來，對粵拼迡啲好多二合字母嘅拼音系統來講好麻煩，有人就整唨套用反切原理來打字嘅《粵切輸入法》，粵語聲、韻、調嘅粵拼碼再長都係撳一粒掣，一隻字最多撳三粒掣，快過粵拼。北京話嘅類似輸入法叫雙拼。

反切上下字 
《廣韻》寫嘅反切上字同反切下字列喺下面。

反切上字

反切下字 
根據一部分學者嘅學說，韻母要分A、B兩類。下面份表，啲反切下字按四聲分，各聲調嘅反切下字分兩欄，分別係《廣韻》中嘅代表字同反切下字，代表字亦會包含喺反切下字嗰欄。

意義同界限 
反切係將音節拆分嚟認識，並將佢嘅表現體系化，呢點嚟講佢係科學嘅進步嘅表音方式。反切用嘅反切上下字避開咗要注音嘅字，只要知道反切上下字嘅音，就能知道原先好難認嘅字嘅讀音。喺呢方面，反切同以前用嘅讀若法、直音法等方法比較，佢明顯係進化嘅方法。但同漢語拼音、注音符號比較，反切有點唔好就係佢標記用到嘅上下字太過多，而且啲字讀啲唔讀啲，各自引用一部分組合來讀，呢點嚟講亦唔方便，呢啲都係佢嘅限制。另外容易字嘅音標記佢反而用咗複雜字嘅組合，呢啲表現都係受指責嘅問題點。例如「一」係於悉切，「八」係博撥切。

中國以外嘅影響 
日本亦學咗反切嚟注音。五十音圖就係理解咗反切後而發展出嚟。另外，喺江戶時代盛行用反切嚟解釋日文語源。例如喺貝原益軒《日本釋名》解「雪」嘅語源做，反切出嚟就係。

諺文最基本嘅十四個初聲字同十個中聲字組合，得出一佰四十字嘅音節表，稱呼做「反切本文」，又叫「反切表」。

越南人亦用反切法嚟表示相應嘅漢越音，叫做漢越反切。

漢語拼音

攷

引用資料 

《形音義綜合大字典》
《文字學纂要》
《辭源》
《辭海》

外面連結 
 廣韻反切上字表

聲韻學
類:中文
類:中古漢語
漢字